En nokså liten, slank, blankt svart trebukk med lyse flekker på dekkvingene. Oversiden er spredt kledt med lange, oppstående hår. Antennene er betydelig lengre enn kroppen, hvert ledd er tofarget: gult i den indre delen og svart i den ytre. Pronotum er lengre enn bredt, sylindrisk. Dekkvingene er jevnbrede, bakerst litt tilspissede, beina nokså korte med litt klubbeformede lår. Hver dekkvinge har to gule flekker og er dessuten gul langs sømmen og i spissen. På beina er roten av hvert lår og leggene, bortsett fra roten og spissen, gule.